Sahanterä muodostaa suurimman loukkaantumisvaaran sähkösahojen käytössä. Se on vaarallinen käytön aikana ja myös työkalun ollessa pysäytettynä. Käyttövirheen yhteydessä syntyy myös työkalun takaiskuvaara. Työssä tulee käyttää vain teräviä ja moitteettomassa kunnossa olevia sahanteriä. Sahanterien on oltava kyseiseen sahaan sopivia ja hyväksyttyjä. Tylsät tai vaurioituneet sahanterät voivat aiheuttaa työkalun jumittumisen tai lukkiutumisen. Sahanterän aiheuttaman loukkaantumisvaaran voi välttää seuraavilla toimenpiteillä:
Älä missään tapauksessa poista suojuksia, pidä niitä auki tai muuta niitä mitenkään.
Pidä molemmilla käsillä kiinni käytettävän työkalun kahvoista.
Peitä ketjusahan laippa suojuksella käytön jälkeen.
Poista töiden jälkeen kaikkien muiden sahojen (paitsi pyörösahojen) sahanterä sahasta.
Säädä ja kiinnitä säädettävät suojavarusteet, kuten halkaisuveitsi, määräysten mukaisesti.
Saha on aina pidettävä tukevassa ja turvallisessa otteessa. Ohjaa sahaa sopivalla voimalla niin, ettei saha jumitu tai lukkiudu. Muuten saha voi aiheuttaa takaiskun.